Et. 397/2016. 3. sz. melléklet

1. számú függelék a …/2016. (XI. 24.) számú önkormányzati rendelethez

**Kegyeleti közszolgáltatási szerződés**

amely létrejött egyrészről Fót Város Önkormányzata (székhely: 2151 Fót, Vörösmarty tér 1., adószám: 15393991-2-13, képviseli: Bartos Sándor polgármester), mint tulajdonos és megbízó (továbbiakban: Megbízó)

másrészről a FÓTI Közszolgáltató Közhasznú Nonprofit Kft. (székhely: 2151 Fót, Malom u. 1., Cg. sz.: 13-09-124501, adószám: 14539262-2-13, képviseli: Sólyomvári Erika ügyvezető), mint Üzemeltető (továbbiakban: Üzemeltető) között

az alábbi köztemető és sírkert üzemeltetésére és fenntartására, a következő feltételek szerint:

**I.**

**Előzmények**

1. Felek egyezően rögzítik, hogy a Magyarország helyi önkormányzatairól szóló 2011. évi CLXXXIX. törvény (Mötv.) 13.§.(1) bekezdése 2. pontja szerint helyben ellátandó közfeladat a köztemetők kialakítása és fenntartása.
2. Felek egyezően rögzítik, hogy a temetőkről és temetkezésről szóló többször módosított 1999. évi XLIII. törvény (továbbiakban: Ttv.), valamint az annak végrehajtására kiadott többször módosított 145/1999.(X.1.) Kormányrendelet (továbbiakban: Vhr.) szerint Megbízó jogosult a kegyeleti közszolgáltatási tevékenységet más gazdálkodó szervezet útján ellátni a jelen pontban meghatározott jogszabályok és Fót Város Önkormányzat Képviselő-testületének a köztemetőkről és a temetkezés rendjéről szóló …/2016.(XI.24.) önkormányzati rendelete (továbbiakban: rendelet) szerint.
3. Felek egyezően rögzítik, hogy Üzemeltető a Megbízó által alapított 100 %-os tulajdonában álló szervezet, mely a nemzeti vagyonról szóló 2011. évi CXCVI. törvény 3.§. (1) bekezdés ag.) pontja szerint átlátható szervezet és mellyel kötött megállapodásokra a Közbeszerzésekről szóló 2011. évi CVIII. törvény rendelkezéseit annak 9.§. ka. alpontja alapján nem kell alkalmazni.

**II.**

**Általános rendelkezések**

1. Jelen kegyeleti közszolgáltatási szerződéssel Megbízó megbízza az Üzemeltetőt, hogy a Megbízó kizárólagos tulajdonában álló és forgalomképtelen törzsvagyonába tartozó

Fót 0278, 0279/1. hrsz. alatt nyilvántartott kivett temető megnevezésű ingatlanon

üzemeltetett köztemető

Fót 900/2 hrsz. alatt nyilvántartott kivett ravatalozó megnevezésű ingatlanon

üzemeltetett sírkert

vonatkozásában az I. 2. pontban meghatározott jogszabályok szerinti kegyeleti közszolgáltatási tevékenység ellátásával, mely kiterjed a köztemető és a sírkert fenntartására és üzemeltetésére.

1. Felek egyezően rögzítik, hogy a kegyeleti közszolgáltatási tevékenységet (kegyeleti közszolgáltatás: a köztemető fenntartását, továbbá üzemeltetését magába foglaló egyéni és közösségi kegyeleti célú, az elhunyt emlékének megőrzésére irányuló önkormányzati tevékenységek összessége) korábban is Üzemeltető látta el, így a feladat tartalmával, az ahhoz kapcsolódó jogokkal és kötelezettségekkel teljes terjedelemben tisztában van.

Üzemeltető a feladat ellátására alkalmas, megfelelő szakértelemmel és szakképzettséggel rendelkező megfelelő létszámú alkalmazotti személyzettel és eszközparkkal rendelkezik, valamint rendelkezik mindazokkal a kapcsolódó vállalkozási és egyéb szerződésekkel, melyek a feladat megfelelő színvonalon történő ellátásához szükségesek.

Üzemeltető kijelenti, hogy mind a kegyeleti szolgáltatási tevékenységhez, mind a temetkezési szolgáltatási tevékenységhez szükséges engedélyekkel, vagyonbiztosítással rendelkezik. Ezen engedélyei érvényesek, azok felfüggesztésre, korlátozásra nem kerültek és nem indult ellene olyan hatósági eljárás, mely tevékenysége korlátozását, felfüggesztését, illetve engedélye visszavonását eredményezheti.

1. Üzemeltető a jelen szerződés aláírásával kötelezettséget vállal arra, hogy a jelen szerződésbe foglalt feladatai ellátása során a Ttv. alapelveit, messzemenőkig szem előtt tartva jár el mely szerint
* A tisztességes és méltó temetés, valamint a halottak nyughelye előtt a tiszteletadás joga mindenkit megillet.
* A végső nyughely megválasztásában és a temetés lebonyolításában az abban közreműködők és az eltemettetők, az elhunyt életében tett rendelkezésére figyelemmel kötelesek együttműködni.
* A temetés módja lehet világi és egyházi. A világi temetés szertartásrendjét az eltemettetők határozzák meg. Az egyházi temetés az egyházak hitéleti tevékenységének, vallási szokásainak tiszteletben tartásával történik,

valamint, hogy az ezen alapelvek szerinti eljárást minden alkalmazottja, vállalkozója, alvállalkozója és egyéb közreműködője részére kötelezően betartandó alapelvként előírja.

1. Felek egyezően rögzítik, hogy a köztemető fenntartási rendjét a rendelet tartalmazza, melynek szabályait az Üzemeltető maradéktalanul köteles betartani.
2. Üzemeltető kötelezettséget vállal arra, hogy a jelen szerződés I.2. pontjában meghatározott jogszabályokban, valamint a jelen szerződésben rögzített feladatai ellátása során a közegészségügyi, járványügyi, műszaki, baleset- és egészségvédelmi, munkavédelmi, katasztrófavédelmi és egyéb hatósági előírásokat és ajánlásokat maradéktalanul betartja és alkalmazottaival, vállalkozójával, alvállalkozójával és egyéb közreműködőjével betartatja.
3. Üzemeltető tudomásul veszi, hogy az általa folytatott tevékenységet rendszeresen ellenőrzi a Megbízó és az engedélyeket kiadó hatóság. Üzemeltető kötelezettséget vállal arra, hogy az ellenőrzésre jogosult által tett észrevételeket figyelembe veszi, az észlelt hibák, hiányosságok kijavítása, pótlása érdekében haladéktalanul intézkedik és az intézkedés megtörténtéről a Megbízót, illetve annak képviselőjét haladéktalanul szóban és legkésőbb 8 napon belül írásban is értesíti.
4. Üzemeltetőt együttműködési kötelezettség terheli az egészségügyi intézményekkel, egészségügyi hatóságokkal, a Megbízóval és a Fóti Közös Önkormányzati Hivatallal, a rendőrséggel és más illetékes hatóságokkal.

**III.**

**Üzemeltető által ellátandó feladatok különösen:**

1. Temetőüzemeltetési és temetőfenntartói feladatok:

11.1. Az Üzemeltető határozza meg a temetkezési szolgáltatás, illetőleg a temetőben végzett egyéb vállalkozási tevékenységek ellátásának temetői rendjét.

11.2. Az Üzemeltető biztosítja az eltemetés és urnaelhelyezés, valamint a hamvak szórásának feltételeit, beleértve a sírhely kiásásáról való gondoskodást (sírásás)*.* A temetkezési szolgáltatások közül az elhunyt hűtésével, ravatalozásával, a temetőben erre a célra rendszeresített szállító járművön történő szállításával, továbbá a hamvaknak az erre szolgáló berendezéssel történő szórásával, urnaelhelyezéssel, sírásással, sírhelynyitással, sírbahelyezéssel, visszahantolással, újratemetéssel és exhumálással kapcsolatos feladatok csak az Üzemeltető szakszemélyzetének és berendezéseinek igénybevételével végezhetők el.

11.3. Az Üzemeltető köteles sírhelygazdálkodást folytatni a Képviselő-testület által jóváhagyott temetőfejlesztési koncepció szerint, ennek során

* kijelölni a köztemetőben lévő sírhelyeket, jogosult a megváltási, újraváltási és pótdíj beszedésére az önkormányzati rendelet mellékletét képező díjszabás alapján, valamint köteles annak dokumentálásáról gondoskodni,
* figyelemmel kísérni a sírhelyek és urnafülkék megváltási idejét, illetve azok lejáratának idejét,
* felszámolja a meg nem váltott sírhelyeket, az elrendelt exhumálást elvégzi, gondoskodik a maradványok elhelyezéséről (közös sírba helyezés, szétszórás), amelyre vonatkozóan a nyilvántartást kiegészíti.
* az új kripta, és sírhelyek kialakításához szükséges területet - a hozzá tartozó földmunkával, tereprendezéssel, parkosítással és a megközelítéshez szükséges utakkal együtt, - előkészíti,
* kialakítja az ún. „szétszórásos temetéshez” alkalmas sírhelytáblát (parcellát)

11.4. Üzemeltető megállapítja a temetőlátogatók kegyeletgyakorlásának feltételeit. A nyitvatartási időt a rendelet határozza meg.

11.5. Az Üzemeltető biztosítja a ravatalozó, és technikai berendezései, tároló és hűtő, valamint a temető infrastruktúrájának (egyéb berendezések, felszerelések és szerelvények) működtetését és karbantartását, üzemképességét, a zöldfelületek gondozását, ennek keretében

* azok karbantartását és javítását az előírt módon és gyakorisággal, a helyiségek fertőtlenítését és valamennyi helyiség legalább kétévenkénti festését, meszelését,
* amennyiben valamelyik technikai berendezés gazdaságosság szempontjából vagy műszakilag javíthatatlanná válik, úgy annak pótlására a tulajdonost köteles felhívni.
* az esetleges pótlások tervezhetősége érdekében az Üzemeltető az éves közszolgáltatási jelentése mellékleteként a nagyobb értéket képviselő technikai berendezések műszaki állapotáról köteles tájékoztatást adni.

11.6. Az Üzemeltető biztosítja a temetők infrastruktúrájának, zöldfelületeinek üzemben- és karbantartását, gondozását, fenntartja az üzemeltetésre átvételkor fennálló állapotát, amely magában foglalja:

* a meglévő utak, járdák, parkoló karbantartását, javítását, síkosság mentesítését és szükség esetén a hóeltakarítást,
* kapuk és kerítések karbantartását és javítását,
* a vízvezetékek és vízcsapok üzemeltetését, javítását, a csurgalékvíz elvezetését,
* a kiépített elektromos hálózat és világítás működtetését, karbantartását, javítását, érintésvédelmi ellenőrzését, felülvizsgálatát
* viseli az ezekkel kapcsolatos közüzemi díjakat, költségeket.
* gondozza és fenntartja a zöldfelületeket, biztosítja, hogy azok parkjellege megmaradjon
* ellenőrzi a sírjelek, díszek, totemoszlopok, hozzátartozók által ültetett növényzet megfelelőségét, állapotát, szükség esetén felhívja a sírhellyel rendelkezni jogosultat a bontásra, eltávolításra, helyreállításra, javításra.

Amennyiben a rendelkezni jogosult a felhívásban foglaltaknak nem tesz eleget, jogosult a sírhellyel rendelkezni jogosult költségére a szükséges munkálatokat elvégeztetni. A felhívást a sírhellyel rendelkezni jogosult lakcímére kell megküldeni és a sírhelyen jól látható helyre ki kell ragasztani. Az építészeti, kertészeti, gondozási feltételek a R.-ben kerül szabályozásra.

* az illemhelyek nyitva tartását, takarítását, javítását, karbantartását, állagmegóvását
* a ravatalozó és technikai berendezéseinek karbantartását, javítását, a ravatalozó és a tároló és hűtő berendezések, helyiségek előírás szerinti fertőtlenítését, karbantartását, javítását, állagvédelmét, a helyiség legalább két évenkénti tisztasági festését.
* a hulladék összegyűjtését és elszállítását havi rendszerességgel, ünnepek környékén igény szerint.

11.7. Az Üzemeltető gondoskodik a temetőbe kiszállított elhunytak átvételéről, szakszerű tárolásáról és hűtéséről.

11.8. Az Üzemeltető gondoskodik a Megbízó saját halottjaiként eltemetettek sírhelyeinek gondozásáról, amennyiben az elhunyt hozzátartozója ezt igényli, illetve az elhunyt hozzátartozója nem gondozza.

11.9. Az Üzemeltető biztosítja a temető nyitását, zárását.

11.10. Az Üzemeltető a jogszabályokban meghatározott temetői nyilvántartásokat köteles vezetni, amely során az információs önrendelkezési jogról és az információszabadságról szóló 2011. évi CXII. tv. (Infotv.) rendelkezéseit is be kell tartania. Az Üzemeltető által vezetett nyilvántartó nyilvántartókönyvnek és sírboltkönyvnek a Ttv-ben, Vhr-ben és a rendeletben meghatározott adatokat kell tartalmazni. A nyilvántartást az Üzemeltető elektronikusan is vezetheti, ebben az esetben köteles azokról biztonsági másolatot készíteni, és manuálisan is vezetni a nyilvántartásokat. Az Üzemeltető köteles a nyilvántartásokat megfelelően és biztonságosan őrizni.

A nyilvántartásokban az eltemettető és a rendelkezni jogosult személyazonosságának igazolása után, valamint az illetékes hatóságok, ellenőrzésre jogosultak tekinthetnek be.

Az Üzemeltető a temető nyitvatartási ideje alatt a nyilvántartás adatai alapján köteles felvilágosítást adni az elhunyt személy temetési helye után érdeklődőknek.

A nyilvántartás csak a törvény által meghatározott adatokat tartalmazhatja, az Üzemeltető köteles a nyilvántartó könyvbe, illetve a sírbolt könyvbe bejegyzett személyes adatok biztonságáról gondoskodni.

11.11. Az Üzemeltető köteles tájékoztatni a temetőlátogatókat:

* aktuális temetőtérkép kihelyezésével amely tartalmazza, mely parcellák mely temetési helyekre vannak fenntartva. A temetőtérképet évente aktualizálni köteles
* a kihelyezett tájékoztató táblán a kegyeletgyakorlás rendjére vonatkozó fontosabb tudnivalókat fel kell tüntetnie.
* a nyitva tartás rendjét és a temetőlátogatás rendjét a bejáratnál jól látható helyen elhelyezni.
* a sírhelytáblák számozását a helyszínen jól látható helyen elhelyezni.

11.12. Az Üzemeltető összegyűjti és elszállítja a hulladékot, parkgondozást végez, ennek keretében az általa üzemeltetett temető területén saját költségén

- évi 5 alkalommal kaszálást, kapálást, gyomirtást végez,

- a hulladék összegyűjtését és elszállítását havi rendszerességgel biztosítja, ünnepek alkalmával igény szerint,

- a fák gallyazását elvégzi,

- a park növényzetét felújítja,

- folyamatosan pótolja az elöregedett, megbetegedett kivágott fákat, új telepítést végez,

- új parcellák kialakításakor biztosítja a fásítást és tereprendezést

11.13. Az Üzemeltető köteles gondoskodni a temető rendjének betartásáról és betartatásáról. Ennek körében meghatározza a temetőbe gépkocsival való behajtás rendjét, a mindenkori hatályos KRESZ előírásainak megfelelően.

A temetőben történő munkavégzést – a hozzátartozók részéről történő sírgondozás, temetési hely növénnyel való beültetése és díszítés kivételével – annak megkezdése előtt az Üzemeltetőnek kell bejelenteni. A temetőben történő munkavégzést az Üzemeltető úgy köteles megszervezni, hogy az ne sértse a látogatók, hozzátartozók kegyeleti érzéseit, ne zavarja a búcsúztatást, a szertartásokat, és ne akadályozza a látogatást.

A munkavégzés során a szomszédos temetési hely nem sérülhet.

11.14. Az Üzemeltető joga és kötelezettsége továbbá, hogy összehangolja a temetői létesítmények, a ravatalozó használatával kapcsolatos temetkezési szolgáltatói tevékenységeket, szervezési intézkedésekkel elősegítse a temetés és urnaelhelyezés, valamint a szórás zökkenőmentes lefolytatását, így

* a vállalkozók, elhunytak hozzátartozói által írásban előre bejelentett temetői munkákat (síremlékek, sírjelek elhelyezése, felújítása, javítása) nyilvántartja, ellenőrzi és teljesítéskor a hatályos jogszabályoknak megfelelően szemlézi
* gondoskodik a vállalkozók (kőfaragók, sírgondozók, temetkezési szolgáltatók) tevékenységének a temető kegyeleti rendjének megfelelő összehangolásáról
* ellenőrzi a vállalkozók igazolványait, engedélyeit.

11.15. Az Üzemeltető köteles gondoskodni a kegyeleti szolgálatról (ügyfélfogadásról), amelynek időpontját mindkét temetőben jól látható módon kell feltüntetni.

11.16. Az Üzemeltető köteles készenléti ügyeletet működtetni. Kegyeleti szolgáltatás teljesítését folyamatos készenlét biztosításával, valamint a Ttv-ben, a Vhr-ben és a rendeletben előírt határidők figyelembevételével kell végrehajtani

11.17. Az Üzemeltető tudomásul veszi, hogy a jelen szerződésben foglalt kötelezettségei teljesítése során köteles rendelkezésére állni azok számára, akik a temetőt a funkciójának megfelelően a jogszabályok betartásával használni kívánják. E tevékenysége során is a temetési szolgáltatók tekintetében is meg kell tartania az egyenlő bánásmód követelményét.

11.18. Az Üzemeltető jelen szerződés aláírásával visszavonhatatlanul úgy nyilatkozik, hogy temető üzemeltetésére vonatkozó szakmai követelményeket biztosítja, ennek alapján úgy nyilatkozik, hogy rendelkezik a temető üzemeltetéséhez szükséges, határozatlan idejű foglalkoztatási jogviszonyban álló olyan alkalmazottal, aki a hivatkozott kormányrendeletben meghatározott szakmai követelményeknek megfelel.

1. A kegyeleti közszolgálati szerződés keretén belül az Üzemeltető köteles a legmagasabb színvonalú teljes körű szolgáltatás biztosítására.
2. Az Üzemeltető a jelen szerződésben vállalt kötelezettségeinek teljesítése során köteles figyelembe venni, hogy a temetési szertartás alatt alapvető követelménye a kegyelet, a végső tisztelet megadása a hozzátartozók legteljesebb igénye szerint.
3. Az Üzemeltető kötelezettséget vállal arra is, hogy a feladatainak maradéktalan ellátása érdekében a jogszabályokban meghatározott létszámú és felkészültségű személyzetet alkalmaz.
4. Az Üzemeltető feladatainak ellátása során köteles maradéktalanul betartani, alkalmazottaival, továbbá az általa üzemeltetett és fenntartott köztemetőben időszakosan munkát végző vállalkozókkal, szolgáltatókkal, magánszemélyekkel betartatni a közegészségügyi- és járványügyi, munka- és balesetvédelmi, valamint az egyéb hatósági előírásokat.
5. Az Üzemeltető együttműködik a jelen szerződésben meghatározott feladatainak teljesítése során, az egészségügyi intézményekkel, továbbá az egészségügyi hatóság, a rendőrség, valamint a tulajdonos Önkormányzat képviselőjével.
6. Szolgáltatás finanszírozását az Üzemeltető köteles saját bevételéből biztosítani.
7. Szolgáltatás ellenértékét a mindenkori hatályos, helyi önkormányzati rendeletben meghatározott díjtételek alapján kell megállapítani, amelyre az Üzemeltető számlát köteles kiállítani. A rendeletben meghatározott díjtételekből származó bevétel az Üzemeltetőt illeti meg azzal, hogy azt elsődlegesen az üzemeltetési feladatokra köteles fordítani. Az Üzemeltető a Megbízó felé a bevételekkel köteles elszámolni a tárgyévi üzleti terve végrehajtásáról szóló írásbeli beszámolóban.
8. Felek egyezően rögzítik, hogy az Üzemeltető által végzett, Megbízó által rendeletében nem szabályozott szolgáltatások árait/díjait az Üzemeltető jogosult meghatározni és az ebből eredő bevétel az Üzemeltetőt illeti meg.
9. A közüzemi szolgáltatásokra az Üzemeltető köteles szerződést kötni, és azok díjait megfizetni.
10. A temető-üzemeltetéshez és fenntartáshoz szükséges valamennyi eszközt és technikai felszerelést az Üzemeltető köteles biztosítani és azok folyamatos használhatóságáról gondoskodni.
11. Az önkormányzat a közszolgáltatás ellátásához a Nemzeti vagyonról szóló 2011. évi CXCVI. törvény 11.§-ának (13) bekezdése alapján ingyenesen biztosítja a temető területét, ravatalozóját és berendezési tárgyait az Üzemeltető részére.

Az Üzemeltető köteles a részére átadott építményeket folyamatosan karbantartani. Az építmények felújítását, bővítését az Üzemeltető a Megbízó hozzájárulásával végezheti.

A finanszírozás módját, mértékét a hozzájárulás megadásakor a Megbízó és az Üzemeltető önálló megállapodásban rögzíti.

1. Az Üzemeltető kötelezettséget vállal arra, hogy a kegyeleti közszolgáltatás (temetőüzemeltetés és temetőfenntartás) költségeit a temetkezési (kegyeleti) szolgáltatás és más gazdasági tevékenysége költségeitől – költség-nemenként - számvitelileg elkülöníti. Üzemeltető tudomásul veszi, hogy amennyiben jelen pontban foglalt kötelezettségét megszegi, a jelen szerződést a Megbízó jogosult azonnali hatállyal felmondani.
2. A szerződés érvényességi ideje:

A szerződést a felek határozott időre, 2017. január 01-től 2026. december 31-ig terjedő időszakra kötik. Jelen szerződés megszűnik, amennyiben Üzemeltetőnek a jelen szerződéshez szükséges engedélyét az illetékes hatóság visszavonja.

1. A Felek kölcsönösen megállapodnak abban, hogy jelen szerződés rendes felmondással egyik szerződő fél részéről sem szüntethető meg.
2. A szerződés azonnali hatályú felmondásának van helye, ha az Üzemeltető a jogszabályokban, illetve a jelen szerződésben meghatározott kötelezettségét súlyosan megszegi.

Az Üzemeltető súlyos kötelezettségszegése különösen:

* a meghatározott feladatok elmulasztása,
* az ellenőrzésre jogosultak munkájának akadályozása vagy lehetetlenné tétele,
* a köztemető használatára és üzemeltetésére vonatkozó, a jogszabályokban meghatározott lényeges előírások sorozatos megsértése, megszegése.

Az Üzemeltető súlyos szerződésszegése esetén a Megbízó köteles az Üzemeltetőt a jogkövetkezményekre történő figyelmeztetéssel – a teljesítésre, illetve a szerződésszerű magatartás tanúsítására írásban felszólítani.

Megbízó súlyos kötelezettségszegés különösen:

* a szerződés feltételeinek egyoldalú, anyagi hátrányt okozó megváltoztatása és/ vagy a temetési szolgáltatást akadályozó módon történő megváltoztatása,
* az üzemeltetési költségfedezet megteremtésének lehetetlenné tétele,
* valamely bevételi-nem realizálásának megtiltása, megakadályozása.

A Felek megállapodnak abban, hogy a közszolgáltató köteles a felmondási időtartam alatt, az új közszolgáltató kiválasztásáig, de legkésőbb a rendkívüli felmondástól számított 6. hónap végéig a szerződésből adódó közszolgáltatási feladatokat továbbra is el kell látnia.

A súlyos kötelezettségszegés miatti felmondás az egymással szembeni jogos anyagi követeléseket nem teszi semmissé.

1. A jelen szerződésre egyebekben a Polgári Törvénykönyv, valamint a Nemzeti vagyonról szóló törvény rendelkezéseit, valamint a többször módosított 1999. évi XLIII. törvény rendelkezéseit, a vonatkozó kormányrendeletet és önkormányzati rendeletet kell alkalmazni.

A felek a vitatott kérdéseket elsősorban tárgyalás útján igyekeznek rendezni. Egyetértés hiányában kölcsönösen kikötik és elfogadják a Dunakeszi Járásbíróság illetékességét.

Jelen kegyeleti szolgáltatási szerződést Fót Város Önkormányzat Képviselő-testülete a …/2016.(XI. 23.) Kt határozatával jóváhagyta, és aláírására felhatalmazta a Polgármestert.

Fót, 2016. november ….

……………………………………. …………………………………...

 Sólyomvári Erika ügyvezető Bartos Sándor polgármester

FÓTI Közszolgáltató Közhasznú Fót Város Önkormányzata

 Nonprofit Kft Megbízó képviseletében

Üzemeltető képviseletében